El popular l'instarà a no caure en la seva "pròpia trampa" i li plantejarà propostes socials i econòmiques en la reunió que mantindran dijous  ACN Barcelona.-El president del grup parlamentari del PPC, Xavier García Albiol, demanarà al president de la Generalitat, Carles Puigdemont, que no comenci a crear estructures d'estat els propers trenta dies. "Frena, compta fins a deu", li vol traslladar en la reunió que mantindrà amb el cap de l'executiu dijous. Amb "tota la predisposició d'escoltar", Albiol també vol advertir Puigdemont de la seva "pròpia trampa". En recordar que la declaració d'inici del procés del 9-N estar anul·lada pel TC, Albiol ha avisat que seguir per aquest camí pot tenir "conseqüències irreversibles". El popular ha assegurat que anirà a la trobada amb Puigdemont "amb els deures fets" i per això també posarà sobre la taula del president un paquet de propostes en clau social, econòmica, de justícia, i de seguretat. El president del grup parlamentari del PPC, Xavier García Albiol, ha assegurat que anirà a la reunió amb el cap de l'executiu català, Carles Puigdemont, "amb els deures fets". Tal com va avançar l'ACN, la reunió serà aquets dijous en el marc de la ronda de contactes de Puigdemont amb els líders dels partits parlamentaris.  En aquesta ocasió, Albiol li posarà sobre la taula que "freni" els tràmits per crear estructures d'estat tal com insta la resolució d'inici del procés, del 9-N. "Que compti fins a deu", li ha pregat. En aquest sentit, ha recordat que la declaració està anul·lada pel TC i  l'ha advertit que podria caure en la seva "pròpia trampa"  per iniciar un camí que llavors no tindria "marxa enrere" per culpa d'un "compromís irresponsable" entre JxSí i la CUP. Que per un "despropòsit" el Govern en pugui "pagar conseqüències irreversibles", ha advertit.  Albiol també posarà sobre la taula mesures de caire social i econòmic, així com de justícia, seguretat i institucions. Però "de manera expressa" li vol fer una petició: "que no faci cas, que no es vegi obligat i forçat al compliment d'aquest període de trenta dies", ha dit en roda de premsa.

Summary: Albiol demanarà a Puigdemont que "freni" en la creació d'estructures d'estat


Catalunya Ràdio ha tancat el 2017 amb el rècord històric d’audiència de 698.000 oients en la tercera onada de l'Estudi General de Mitjans (EGM) al novembre. L'emissora pública catalana també destaca el lideratge del cap de setmana del programa 'El suplement' amb Ricard Ustrell, i el creixement d''El matí de Catalunya Ràdio' amb Mònica Terribas. A aquests 698.000 oients s’hi afegeix un altre rècord històric de la ràdio a Internet al conjunt de l’Estat, amb 2.870.000 usuaris únics a l'octubre passat, convertint-se en la primera emissora que supera els dos milions d’usuaris a la xarxa -web i aplicació mòbil-.  A aquestes xifres també s'hi suma el lideratge de la ràdio pública catalana  a nivell informatiu, segons el Centre d’Estudis d’Opinió. De la seva banda, Catalunya Informació, que ha celebrat el seu 25è aniversari, i Catalunya Música, que ha culminat la celebració del 30è aniversari, també han aconseguit creixements d’audiència a l’EGM durant el 2017, que ha estat l’any del retorn d'iCat, el canal de música i cultura. Lideratge informatiu La ràdio pública ha estat referència en la cobertura dels atemptats del 17 d’agost a Barcelona i Cambrils, del referèndum de l’1 d’octubre, de les vagues i aturades de país del 3 d’octubre i del 8 de novembre, de les jornades parlamentàries del 6 i 7 de setembre, de la proclamació de la República catalana i l’aprovació de l’article 155 el 27 d’octubre, i de les eleccions al Parlament del 21-D. L'emissora recorda que el 2017 s’ha viscut una campanya duríssima contra els mitjans públics catalans, amb episodis violents davant dels estudis de Catalunya Ràdio, a l’avinguda Diagonal de Barcelona, amb els atacs rebuts a les portes de l’emissora el mateix dia de la proclamació de la República i l’aprovació de l’article 155. Precisament, Catalunya Ràdio subratlla que la possible afectació de l'emissora i TV3 per l’aplicació de l’article 155 han generat interès en una gran quantitat de periodistes i mitjans d’arreu del món, que han estat atesos pels professionals i els directors dels mitjans públics, que van protagonitzar una roda de premsa el 25 d’octubre davant de l’amenaça d’intervenció per part de l’Estat.  iCat, l’aposta per la cultura  L’aposta per l’escena musical catalana i per la cultura del país, en un sentit ampli, ha tingut el seu moment àlgid en el retorn d’iCat el 6 de setembre, amb una graella amb disset programes temàtics i amb una de cada tres cançons programades d’artistes catalans. L'emissora també ressalta que la consolidació d‘iCat converteix l’emissora en un "actor imprescindible" en la difusió de la cultura del país. Amb aquesta aposta estratègica, la ràdio pública –que al juny va estrenar un programa de literatura a Catalunya Ràdio, 'Ciutat Maragda', i al setembre un altre a iCat, 'L’irradiador'– promociona i difon uns continguts culturals "que van molt més enllà de la música". Reconeixements professionals amb nom de dona El 2017 també ha estat un any de reconeixements professionals. L’emissora ha rebut un Premi Ondas compartit per la cobertura dels atemptats del 17 d’agost a Barcelona i Cambrils i els serveis informatius de Catalunya Ràdio i TV3 també van rebre al desembre el Premi Muriel Casals de Comunicació d’Òmnium Cultural.  Entre els reconeixements professionals durant l’any, destaquen el de la productora Núria Ventura (Premi Ràdio Associació de Catalunya) i les periodistes Mònica Terribas (Premi ARC), Mariola Dinarès (Premi DonaTIC Divulgadora 2017 i Premi Ràdio Associació de Catalunya), Maria Guixà (Premi a la Comunicació Esportiva), Txell Feixas (Premi a la Nit de les Revistes i la Premsa en Català) i Xantal Llavina (Premi Excel·lència de les Telecomunicacions). Millora en la cobertura territorial i digital Durant el 2017, Catalunya Ràdio ha millorat la cobertura a l’Estartit al març i també a Sort, Soriguera i Rialp (al Pallars Sobirà) al novembre. D’aquesta manera, la ràdio pública ha posat fi a aquests dos únics punts negres de la cobertura per FM al territori i les seves emissores ja arriben a 7.286.028 persones, que representen el 98,25% de la població catalana. En el camp digital, Catalunya Ràdio també va estrenar al gener una nova pàgina web i va llançar al febrer una nova aplicació mòbil, el mateix any que ha innovat amb tota una 'graella digital' pròpia, amb el llançament a principis del 2017 de continguts radiofònics específicament digitals amb el projecte +CatRàdio. La ràdio pública catalana subratlla que ha consolidat un creixement "sense precedents" de la seva audiència digital gràcies a les noves web i aplicació mòbil, a l’aposta per la digitalització dels continguts radiofònics, a la integració digital de la redacció i a l’impuls a les xarxes socials, a més de l’interès informatiu d’uns mesos "molt intensos". Al desembre s’hi va afegir també la descàrrega d’àudios, un servei molt reclamat pels usuaris. "Tot plegat són fites d’un any clau en la innovació digital i aprofundiment per una nova audiència, més participativa i rejovenida", destaca l'emissora.

Summary: Catalunya Ràdio tanca el 2017 amb el rècord històric de 698.000 oients


Glòria Torres i Philip McMahan, acusats de gestionar les comissions que hauria cobrat l'exconseller Macià Alavedra a través de l'entramat del cas Pretòria, han acabat donant conformitat al pacte proposat per la fiscalia i seran condemnats a sis mesos de presó per un delicte de blanqueig de capitals. Els dos acusats han declinat fer qualsevol tipus de comentari davant el tribunal i han quedat alliberats d'assistir a les pròximes sessions del judici. El pacte amb la fiscalia arriba després que tots dos hagin reconegut els fets a canvi d'una substancial rebaixa de la petició de condemna, que inicialment era de tres anys i mig de presó. L'acord també inclou una rebaixa en les multes que els acusats hauran d'abonar per haver comés el delicte de blanqueig de capitals. Torres i McMahan eren les dues persones que utilitzava Alavedra per gestionar el diner negre que l'exconseller obtenia en forma de comissió per la seva intervenció en les operacions urbanístiques del cas Pretòria. Els dos col·laboradors d'Alavedra haurien mogut a través de paradisos fiscals un total de 5,4 MEUR, segons descriu la fiscalia. Amb el reconeixement dels fets, però, la fiscal ha modificat la qualificació acusatòria i el blanqueig de capitals passa a ser per un delicte únic i no continuat en el temps, com es plantejava inicialment. Dels tres anys i mig de presó es passa a només sis mesos i es redueix l'import de les multes que se sol·liciten. En el cas de McMahan la multa de 4,2 MEUR que se sol·licitava inicialment, passa a ser de 2,6 MEUR, o d'un any de presó substitutori en cas d'impagament per insolvència. En el cas de Torres, la fiscal rebaixa la petició de multa de 9,4 MEUR a només 300.000 euros, uns diners que la col·laboradora d'Alavedra ja hauria abonat. De la mateixa manera, la fiscal proposa modificar la petició de condemna contra Alavedra, tot i que no ha detallat en quins termes a l'espera de fer-li l'interrogatori, que es preveu que es faci entre dimarts i dimecres. Li demana que reconegui els fets, pagui la multa que se li reclama i torni 3,2 MEUR de comissions il·legals. En el cas d'Alavedra, la petició inicial de la fiscalia és de sis anys i deu mesos de presó i 10,3 MEUR de multa per blanqueig de capitals i tràfic d'influències en la requalificació dels terrenys de les operacions urbanístiques de Sant Andreu de Llavaneres i Badalona. En funció de la seva declaració, podria variar.

Summary: Els acusats de gestionar les comissions d'Alavedra en el cas Pretòria accepten l'acord amb la fiscalia


Una investigació judicial relaciona dos càrrecs públics de Sant Adrià de Besòs i el Consorci de La Mina amb el cap d'una organització criminal dedicada al tràfic de drogues. La investigació s'ha desenvolupat sota les directrius del Jutjat d'Instrucció número 4 de Badalona i està relacionada amb una organització criminal, establerta al barri de la Mina de Sant Adrià de Besòs. Fins al moment, els Mossos d'Esquadra han intervingut importants quantitats de diners en efectiu, 162 quilos de plantes i 15 quilos de cabdells de marihuana, a l'espera del resultat que s'obtingui de les cinc entrades i escorcolls d'aquest dilluns. Fonts judicials han precisat que el jutge d’instrucció número 4 de Badalona ha conclòs que l’operatiu d'aquest dilluns no implica cap supòsit de corrupció generalitzada que afecti a la institució de l’Ajuntament, del seu alcalde o de terceres persones que a les investigades ni cap partit polític. El cap de l'organització criminal hauria realitzat altres activitats presumptament delictives de manera paral·lela, a banda del tràfic de drogues, i en què haurien participat càrrecs públics de l'Ajuntament de Sant Adrià de Besòs i al Consorci de la Mina. Ha estat aquesta investigació, independent de la primera, la que ha propiciat l'operació d'aquest matí. Aquest dilluns s’ha aixecat el secret de les actuacions i en principi no es preveuen més imputacions, detencions o entrades que les previstes, si és que no hi ha algun imprevist.

Summary: Relacionen dos càrrecs públics de Sant Adrià de Besòs amb el cap d'una organització dedicada al tràfic de drogues


La Comissió d'Economia Catalana del Col·legi d'Economistes de Catalunya ha conclòs que la reacció de l'Estat després de l'1-O amb la retirada de dipòsits en bancs catalans per part d'entitats públiques, l'aplicació del 155 i el decret que facilitava el trasllat de seus va tenir un impacte "baixíssim". El portaveu de la comissió, Modest Guinjoan, ha defensat el bon estat de l'economia catalana i ha posat com a exemple que un any més tard continua creixent i captant inversió estrangera, a més de tenir una taxa d'atur inferior a la mitjana espanyola. Sobre la retirada de dipòsits dels bancs catalans per part d'entitats públiques i clients privats, malgrat que en un primer moment es va quantificar en 30.000 MEUR, segons dades del Banc d'Espanya, el seu impacte amb efectes estacionals es va reduir fins als 17.000 MEUR un any després. Aquestes són algunes de les conclusions del cicle de debats sobre la reacció de l'Estat de la Comissió d'Economia Catalana celebrats durant el primer trimestre d'aquest any. Es calcula que una tercera part dels 30.000 milions d'euros que es van retirar inicialment corresponien a entitats públiques espanyoles. Per la Comissió d'Economia Catalana del Col·legi d'Economistes, aquest fet va tenir el propòsit de forçar el canvi de seus socials, moment en el què aquests fons van tornar a les entitats. Més difícil, però, adverteix, és quantificar quants dels diners retirats per particulars van tornar a ingressar-hi els diners. Guinjoan, que ha definit les operacions dutes a terme per l'Estat com una mostra "d'autoritat" i de fer notar "qui mana aquí", ha comentat que aquestes operacions no van estar "exemptes de risc" i que la retirada massiva de fons "portava implícit que l'Estat es feia soci i actor d'aquests riscos". En aquest sentit, ha recordat que el Banc d'Espanya ja ha insinuat de risc la retirada de 1.000 milions d'euros d'un banc. "Aquí el risc hi era, que hi hagués una reacció en cadena i s'estengués un cert pànic", ha comentat, tot i que ha apuntat que "segurament tenien l'operació calculada però només amb la intervenció pròpia de l'Estat es va entrar en risc". Guinjoan ha lamentat el "missatge propagandístic" que es dona quan s'informa de la fugida de seus ja que "fàcilment es parla de fugida d'empreses en comptes de fugides de seus". "No té res a veure una cosa amb l'altra", s'ha exclamat, que tot i així ha assenyalat que en el cicle de debats es va constatar que no cal no "treure importància" a aquest fet, però que en realitat i a "efectes pràctics" no es van notar "resultats i incidències".  Segons el portaveu de la comissió d'Economia catalana, el trasllat és una "formalitat" perquè el què s'acaba fent és el "trasllat d'un despatx més que de centres operatius". Guinjoan també ha afegit que les decisions s'acaben prenent on hi ha els centres operatius de les empreses i on resideixen i treballen els seus directius, tot i que ocasionalment es puguin desplaçar on hi ha la seu social. A més, segons va reflexionar Josep Maria Descals en la seva participació en el tercer dels debats, calia distingir entre les empreses que van fer el canvi per ser contràries al procés a les què depenien massa de la regulació de l'Estat o per pressió, ja sigui de clients o proveïdors, ha explicat Modest Guinjoan.  Sobre l'impacte de l'aplicació de l'article 155, els experts van xifrar els costos directes en 130 milions i els costos per pèrdua, bloqueig o endarreriments van ser superiors als 1.800 milions d'euros, afegits a la pèrdua de l'autogovern que va fer que a Generalitat no es pogués defensar davant els tribunals, apunta la Comissió d'Economia Catalana del Col·legi d'Economistes de Catalunya. A més, un altre dels impactes, analitzat per Joan Martínez Vergel, va ser la vida diària durant el 155 que va resumir en la por, l'autocensura, la inconstitucionalitat, la indefensió, la presència de la Generalitat a l'estranger, els Mossos, la CCMA i la immersió lingüística. D'altra banda, el membre de la comissió d'Economia Albert Carreras, ha admès durant la roda de premsa que l'1-O va tenir un impacte sobre el turisme però l'ha atribuït a les càrregues policials. En aquest sentit, ha afirmat que les manifestacions massives "arriben a atraure la curiositat" dels visitants i les botigues es mantenien obertes pensant  "que podrien vendre més" mentre que les càrregues "espanten". Pel que fa l'impacte en el mercat de capitals i de deute, va ser menor que el registrat durant la moció de censura de l'actual president espanyol, Pedro Sánchez, al seu antecessor al càrrec, Mariano Rajoy, el maig del 2018. Aquesta va ser una de les conclusions de l'expert Robert Casajuana, que va apuntar que no era possible determinar si la valoració que en feien els mercats secundaris era perquè no percebien un "veritable risc" d'independència o que la independència no fos un risc, segons ha exposat Carreras. El cicle de debats es van celebrar el 29 de gener, el 28 de febrer i el 25 de març i hi van participar, entre d'altres, els economistes Guillem López Casasnovas; Pau Villòria, Albert Sagués, Robert Casajuana i Josep Maria Descals, entre d'altres, a més del periodista del diari 'Ara' Àlex Font.

Summary: El Col·legi d'Economistes de Catalunya considera que la reacció de l'Estat després de l'1-O no va impactar en l'economia


Hi ha tretze detinguts, entre ells el propietari de la cadena dental, i s'han fet 15 registres a La Rozas i a Madrid ACN Madrid.-La policia espanyola ha detingut aquest dimarts la cúpula de la franquícia de clíniques dentals Vitaldent per un presumpte delicte fiscal i blanqueig de capitals, segons han confirmat fonts de la investigació. L'operació, dirigida per la Fiscalia Anticorrupció, ha permès detenir tretze persones, entre elles el propietari de la cadena dental, Ernesto Colman. A més, els agents han dut a terme 15 registres a Las Rozas i a Madrid en la investigació iniciada per la Unitat de Delinqüència Econòmica i Fiscal (UDEF) a instàncies de diversos franquiciats de la marca. Les detencions s'han dut a terme a la Comunitat de Madrid. Segons les mateixes fonts, les franquícies de Vitaldent estan funcionant aquest matí amb normalitat. L'operació continua oberta. Els detinguts han estat posats a la disposició del Jutjat d'Instrucció número 2 de Majadahonda, que instrueix la causa arran d'una denúncia de la Fiscalia Anticorrupció per suposats delictes contra Hisenda, blanqueig i estafa a franquiciats. Pel que fa els registres, els agents han fet entrades a les oficines centrals de l'empresa, tres despatxos d'advocats i als domicilis dels detinguts. A més, s'ha decretat la prohibició de disposar 124 finques repartides per tot Espanya, 36 vehicles i una aeronau valorada en un milió d'euros. També s'han bloquejat els actius financers de dues SICAV per import de 5 milions d'euros i s'ha prohibit la utilització de 103 finques. Segons la Fiscalia, la investigació permet garantir la continuïtat de les clíniques Vitaldent ja que es tracta d'una actuació judicial en defensa dels franquiciats denunciants, que seguiran amb l'administració d'aquestes clíniques.  D'altra banda, segons fonts policials, el màxim responsable de l'empresa ingressava els diners obtinguts de les franquícies de la marca en bans de Suïssa i Luxemburg i reinvertia part d'aquest capital a l'Estat adquirint immobles, vehicles i altres articles de luxe. Vitaldent compta amb més de 350 clíniques a tot l'Estat i amb presència internacional a Itàlia, el responsable del qual també es troba entre els detinguts, i Polònia.

Summary: Detenen la cúpula de Vitaldent per un presumpte delicte fiscal


L'exconseller de Presidència Francesc Homs ha assegurat aquest dilluns que està "tranquil" davant del judici al Tribunal de Comptes pel 9-N contra ell, l'expresident Artur Mas, l'exvicepresidenta Joana Ortega i l'exconsellera Irene Rigau, i està convençut que serà absolt. No obstant això, ha qualificat el procediment civil de "singular" i "sorprenent", tot recordant que els quatre polítics van ser absolts del delicte de malversació de fons públics pels quals van ser jutjats al TSJC i al Tribunal Suprem. Dos dies abans de la vista oral i a les portes del TSJC on ha assistit a la declaració de Jordi Turull per insolvència punible, Homs ha dit que ell ja ha complert la condemna per desobediència i que tots quatre van ser absolts de malversació. Per això, considera que el procediment judicial comptable és "sorprenent", perquè és "fàcil de verificar" si van cometre alguna irregularitat. Segons ell, es va seguir la normativa pressupostària i els diners es van dedicar a allò que s'havia dit. A més, ha recordat que la Generalitat, la suposada perjudicada, no s'ha personat al procediment. Per això, es mostra "tranquil", perquè considera que el procediment no té "recorregut", i creu que es va obrir amb intencionalitat política perquè "algú va pensar que les condemnes no eren suficients".

Summary: Homs diu que el judici al Tribunal de Comptes pel 9-N és "singular" perquè ja van ser absolts de malversació


És el setè vianant que mor aquest any a Barcelona i la vintena víctima d'accident de trànsit ACN Barcelona.-Un home de 40 anys ha mort la matinada d'aquest dissabte atropellat per un camió a la ronda Litoral en sentit Llobregat, al punt quilomètric 14. L'accident ha passat a les dues de la matinada. El conductor del camió ha donat negatiu en les proves d'alcoholèmia i de drogues. Aquesta és la vintena víctima mortal per accident de trànsit a la ciutat de Barcelona aquest any, i el setè vianant que resulta mort per atropellament. La Unitat d'Investigació i Prevenció de l'Accidentalitat de la Guàrdia Urbana s'ha fet càrrec de la investigació de l'accident. L'Ajuntament de Barcelona lamenta la mort d'aquest ciutadà i trasllada el seu condol a família i amics.

Summary: Mor un home atropellat per un camió a la ronda Litoral


El Govern ha imposat en dos anys i mig 159 sancions per infringir l'article de la llei de consum que estableix el dret dels consumidors a ser atesos en català. Les multes, totes de caràcter lleu, s'han imposat des de l'1 de gener del 2014 i fins al 30 de juny del 2016 i sumen un import de 251.250 euros. Són dades del Departament d'Empresa i Coneixement en resposta a una pregunta parlamentària presentada per escrit pel diputat de C's Joan García González. De les 159 sancions, 36 van ser a persones físiques, totes elles amb adreça a Catalunya, amb un import de 24.800 euros; 114 a persones jurídiques, de les quals 79 tenien seu social a Catalunya (93.450 euros) i 35 fora de Catalunya (124.400 euros) i 9 a entitats sense personalitat jurídica, de les quals 8 tenien seu social a Catalunya (5.600 euros) i una fora de Catalunya (3.000 euros). El Departament també detalla que durant aquests dos anys i mig va incoar 229 expedients informatius i altres 321 expedients sancionadors per infraccions de l'article 128 del Codi de Consum. Dels expedients sancionadors amb recurs, se n'han resolt quatre.

Summary: El Govern imposa en dos anys i mig 159 sancions per infringir el dret dels consumidors a ser atesos en català


La Càtedra de Desenvolupament d'Organitzacions i Territoris Saludables de la Universitat de Lleida (DOTS-UdL) ha dissenyat una aplicació gratuïta per a mòbils per tal de conscienciar la població lleidatana que cal tenir una vida saludable realitzant activitat física, com ara caminar almenys 10.000 passos al dia. El seu objectiu és  motivar, guiar i monitoritzar l'activitat de l'usuari. O10k-Objectiu10000 ha estat desenvolupada per una quinzena d'investigadors de diferents àmbits com ara infermeria, fisioteràpia, medicina, nutrició, informàtica, educació, psicopedagogia i Inefc. Disponible ja a les botigues oficials per a telèfons Android i iOS, aquesta aplicació forma part d'un projecte de recerca de la càtedra DOTS-UdL, iniciat ara fa un any, per avaluar l'activitat física a través del número de passos diaris, conèixer els hàbits de la població i poder donar més eines als professionals de la salut que treballen en aquest camp. Entre les prestacions de l'aplicació hi trobem un podòmetre per controlar el número de passos/dia, l'historial (diari, setmanal i mensual), informacions, noticies i vídeos sobre estil de vida saludable, un calendari de caminades saludables que tenen lloc a la demarcació de Lleida, i reptes per incentivar l'activitat física de forma divertida amb competicions i premis, segons informa la UdL. L'aplicació ha estat testada per una vintena de persones -infants, adolescents, adults i sèniors- i també professionals de la salut que han ajudat a validar-la tant des del punt de vista de la usabilitat, la fiabilitat i la satisfacció.  La Càtedra DOTS-UdL, amb el suport del Vicerectorat de Campus de la UdL, ha plantejat el primer repte saludable a la comunitat universitària (estudiantat, professorat i personal d'aministració i serveis dels diferents centres de la Universitat de Lleida).  El repte, que comença aquest 20 de març i finalitza el dia 22, consisteix a caminar. Els passos que recorri al dia cada participant se sumaran al còmput del centre on estigui inscrit. Diàriament es podrà comprovar quin és el centre més actiu i, també diàriament, hi haurà sortejos i premis per a les persones més actives gràcies al patrocini de la Diputació, el gimnàs Ekke, Actel Lleida, Lleida Esportiu i Clos Pons. Al finalitzar el repte, el centre guanyador rebrà un premi saludable.  El proper mes d'abril, els reptes d'O10k-Objectiu10000 s'obriran a tota la ciutadania de Lleida.

Summary: La UdL crea una aplicació per a mòbils per combatre els sedentarisme amb reptes i premis


El president del govern espanyol, Mariano Rajoy, ha valorat aquest divendres que la baixada de l'independentisme segons el CEO és "una bona notícia". "És molt positiu que en aquests temps hi hagi gent que hagi reflexionat i hagi pensat si val la pena tot el que han viscut i el que seguim vivint ara", ha dit en roda de premsa a Brussel·les. Rajoy ha destacat que el que "cal" és "normalitat institucional, política, econòmica i social" perquè "la gent vol tranquil·litat". Segons ha expressat, la gent "vol" que el Parlament comenci a tractar els temes que "interessen als ciutadans" i també que el 155 "passi". De fet, ha retret a Carles Puigdemont que la seva situació "està perjudicant set milions de ciutadans a Catalunya". A parer seu, el "sensat" seria que el candidat proposat per JxCat i ERC fos una persona que no tingués problemes judicials "perquè és de sentit comú". En aquest sentit ha remarcat que Puigdemont no pot ser-ho, ja que hauria d'anar al Parlament i per això necessitaria una autorització del Suprem. "El que hem vist en aquests temps no condueix enlloc, ni ajuda a la convivència ni beneficia les relacions entre les persones, tots sabem les ruptures que hi va haver entre amics, veïns i família", ha dit durant la valoració que ha fet dels resultats del CEO. "Per tant, molt positiu que baixin el nombre de persones que es declaren independentistes", ha conclòs. Sobre el 155 ha repetit que l'article s'aixecarà "automàticament -no per conseqüència de cap decisió del govern- quan prengui possessió el president de la Generalitat escollit pel Parlament de Catalunya". Amb tot, ha matisat que Puigdemont no podrà ser-ho. "El que no té cap sentit és que per un senyor estiguem tots, començant pels set milions de ciutadans de Catalunya, en una situació com aquesta", ha criticat. De Guindos, "absolutament capacitat" pel BCE Els periodistes també han preguntat a Rajoy per les crítiques des d'alguns sectors de l'Eurocambra per la proposta del Consell, que recomana a De Guindos com a vicepresident del BCE i li han demanat si dilluns compareixerà en l'audiència al Parlament Europeu encara sent ministre. "No hi ha cap norma escrita ni té cap sentit que es critiqui una persona per haver-se dedicat a l'activitat política", ha dit el president del govern espanyol. Segons Rajoy, De Guindos només ha estat ministre d'economia "d'un partit polític amb el qual comparteix plantejaments". En aquest sentit ha demanat "no portar les coses a l'extrem" i ha justificat que el titular d'economia està "absolutament capacitat" per ser el vicepresident de la institució bancària i ningú "ho ha posat en dubte". "Això no afecta en absolut a la independència, que és el que s'ha d'exigir a un membre del Comitè Executiu del BCE". Sobre quan dimitirà, Rajoy no n'ha avançat detalls i s'ha limitat a dir que s'anunciarà qui substituirà De Guindos "en les pròximes dates". Segons ha dit, el requisit "fonamental" per a qui es posi al capdavant d'Economia és "competència i capacitat de treball". Fons de cohesió i PAC El president del govern espanyol ha explicat que durant la reunió informal amb els seus homòlegs europeus per discutir, entre altres, el nou pressupost comunitari, ha defensat que la Política Agrària Comuna (PAC) i els fons de cohesió són "clau". Ha admès que les negociacions sobre el nou marc financer plurianual són "complexes" pel que suposarà la sortida del Regne Unit i també per la "necessitat de donar una resposta europea en àmbits com la seguretat, la defensa, el control de fronteres o la integració d'immigrants". Segons ha dit, Espanya tindrà una actitud "constructiva" durant les negociacions per als nous pressupostos però defensarà també que es garanteixin dotacions "suficients" per a la PAC i per a la política de cohesió perquè, segons ell, són dues polítiques que tenen "un paper fonamental". Amb tot, Rajoy no ha sabut què respondre quan una periodista li ha preguntat sobre la possibilitat que s’introdueixi com a condicionalitat per a l’obtenció dels fons en algunes regions el respecte a l’Estat de dret. Si s’apliqués la condició, països com Polònia o Hongria podrien veure’s afectats. El president del govern espanyol però ha afirmat que “mai ha sentit un debat sobre aquest tema” i que “ningú s’ha referit a això”. Preguntat per quina ha estat l'actitud d'altres estats membres sobre aquest punt, Rajoy ha dit que "hi ha opinions per a tots els gustos" i tot i que no n'ha donat gaires detalls sí que ha dit que "hi ha un grup molt important de països que defensen la PAC, com França, Itàlia o altres països de l'Est que poden ser uns bons aliats".

Summary: Rajoy diu que és "molt positiu" que la gent "hagi reflexionat" i baixi l'independentisme


La reunió de quatre hores que els equips negociadors del PSOE i de Podem han mantingut aquest dimarts al Congrés dels Diputats ha acabat sense acord i amb l’advertència per part dels socialistes que no hi haurà noves reunions –fet que abocaria  a unes eleccions- en el cas que Podem no accepti un govern monocolor socialista. Ho ha avançat el secretari d’Acció Política de Podem, Pablo Echenique, i ho ha confirmat després la portaveu del PSOE, Adriana Lastra. Sánchez ha fet arribar a Podem que no acceptarà tampoc l’encàrrec del rei Felip VI de sotmetre’s a la investidura si no té suports garantits. Podem, per la seva banda, descarta donar els suports a Sánchez si no hi ha un acord perquè –segons Echenique- això generaria “inestabilitat”. Lastra ha assegurat que “avui per avui” el PSOE “no veu una sortida a aquesta situació”. Les dues parts han intercanviat retrets a la sortida de la reunió, on s’han acusat mútuament de no moure’s de les seves posicions. Lastra ha emplaçat a Podem a “reflexionar sobre què farà en els pròxims dies”, mentre que Echenique ha qualificat “d’error” que el PSOE vinculi qualsevol acord a “un govern monocolor”. Segons Echenique “la conclusió de la reunió és que el PSOE no es mou del plantejament de formar un govern de partit únic” i entén que “si Podem no accepta aquest marc no hi ha d’haver noves reunions”. En altres paraules, “si no acceptem que hi ha d’haver un govern format únicament per membres del PSOE s’aixequen de la mesa de negociació”, ha dit Echenique. Segons el secretari d’Acció de Govern de Podem aquest plantejament és “un error” que aboca el país a les eleccions. “Esperem que rectifiquin i que accepti que no hi a motius per explicar que el que era possible al juliol no ho és al setembre”, ha dit, “perquè ningú entén que aquesta oferta hagi caducat”. Segons Echenique seria “absurd” anar a les eleccions perquè la repetició electoral pot propiciar “un govern de dretes o, en el millor dels casos, una majoria progressista que ens portaria exactament al punt on estem ara”. Per contra, segons Echenique, si el PSOE acceptés reiterar l’oferta de govern compartit del juliol l’acord “és qüestió d’hores”.  Lastra, per la seva banda, ha afirmat que no està prevista cap reunió entre Sánchez i Iglesias i ha insistit a demanar a Podem que faci “una reflexió”. “Que ens diguin si permetran un govern progressista o aboquen el país a unes noves eleccions el 10 de novembre”, ha sentenciat.

Summary: PSOE i Podem mantenen la discrepància després de reunir-se quatre hores al Congrés


La CUP ha fet una crida a la mobilització i a la desobediència civil i institucional pocs dies abans que es faci pública la sentència del judici de l'1-O. "Si no ens deixen governar allò que afecta les nostres vides, serem ingovernables. Exercim el nostre dret a manifestació, el nostre dret a protesta i el nostre dret a la desobediència civil", apunten en un comunicat. Els anticapitalistes han expressat el seu suport a la participació i promoció d'assemblees populars per donar una resposta a la sentència i han demanat a la ciutadania que s'hi sumi. "Si ens volen soles i espantades, ajuntem-nos perquè la por no ens paralitzi", expliquen. D'altra banda, els cupaires també han alertat que "diàleg i indults" guanyaran protagonisme al relat de "la via pactista" a Catalunya. En aquest sentit, avisen que "des de l'independentisme retòric" es buscarà l'acord amb l'Estat per "tancar el règim" i "fer inviable qualsevol projecte rupturista els propers anys". En un comunicat fet públic pocs dies abans que el Suprem dicti sentència, la CUP reclama que l'autodeterminació es mantingui "al centre del debat polític" ja que consideren que és "un ariet que esmena a la totalitat" a  l'Estat. Juntament amb l'aposta per l'autodeterminació, els cupaires demanen que la defensa d'aquest dret s'acompanyi sempre de l'amnistia, que volen contraposar als indults. Expliquen que mentre que l'amnistia és "col·lectiva" i "anul·la el delicte i no el perdona", els indults són individuals, atorgats pel rei i "renuncien a l'autodeterminació". "Caldran un, dos, tres... molts 1 d'octubre", asseguren al text, on aposten per reivindicar la "legitimitat" de la desobediència civil i institucional, així com l'organització al carrer, perquè suposa una "conquesta de drets". De fet, els cupaires creuen que cal emular el model de mobilització de l'1-O i diuen que les assemblees populars "recullen el millor d'aquells dies de setembre i octubre" quan la gent "es va adonar del poder que té". "Si ens volen fora de les places i els carrers, trobem-nos amb les nostres veïnes a les places i carrers; si ens volen desmobilitzats, mobilitzem-nos; si ens volen obedients, desobeïm", animen. "Batalla ideològica" Al marge de la sentència, els cupaires alerten de la "via pactista" a Catalunya, que diuen que ve "d'un suposat independentisme retòric i apel·lant a un (fals) pragmatisme rupturista" que, a més, creuen que vol "confondre" perquè acabin "atrapats en una teranyina que faci inviable qualsevol projecte rupturista". Així, creuen que això respon a al voluntat del règim de "tancar-se" i donar-se "estabilitat". Per aquest motiu, i segons consideren, algunes formacions catalanes buscaran els pactes amb l'Estat.

Summary: La CUP crida a la mobilització i a la desobediència civil i institucional abans de la sentència: "Serem ingovernables"


Els Mossos d'Esquadra han informat que a les vuit del vespre d'aquest dimecres s'ha reobert al públic la comissaria de Montcada i Reixac, tancada des del matí pel que fonts sindicals han considerat un possible cas de sarna. De manera oficial s'ha informat que la comissaria s'ha tancat al públic per motius de salubritat. La infecció s'hauria produït arran d'un menor que hi passava la nit, segons les fonts sindicals. Una ambulància del SEM s'ha desplaçat aquest matí fins les dependències policials i dos professionals mèdics han atès el jove i l'han traslladat a un centre mèdic. Els serveis de neteja han desinfectat la zona seguint el protocol establert. Els usuaris han estat derivats a la comissaria de Ripollet. Amb l'avís de la reobertura, els Mossos han aprofitat per comunicar que la resta de dependències policials han estat operatives en tot moment i que el servei s'ha dut a terme amb tota normalitat. La policia també ha demanat disculpes per les molèsties que hagi pogut ocasionar el fet.

Summary: Reobren la comissaria dels Mossos de Montcada, tancada al matí per un possible cas de sarna


"No demanem ajudes ni favors, només demanem que se'ns deixi competir amb les mateixes regles del joc" en relació a les empreses dels altres països. Així s'ha manifestat el president i conseller delegat de Celsa Group, Francesc Rubiralta, en una taula rodona sobre els reptes de l'empresa industrial catalana que ha tingut lloc aquest divendres a la XXXIV Reunió del Cercle d'Economia. Entre altres exemples, Rubiralta ha denunciat que l'energia és un 56% més barata a Alemanya i un 48% a França. La directora general de La Farga, Inka Guixà, ha demanat buscar polítiques que "ajudin la competitivitat, o almenys que no la disminueixin", ja que les indústries cada cop operen més en l'àmbit global. Entre les peticions que han fet Guixà i Rubiralta, n'hi ha hagut una de comuna: que es desenvolupi el corredor mediterrani amb ample internacional per fer més competitiva l'economia.

Summary: Celsa i La Farga reclamen que es desenvolupi el corredor mediterrani per augmentar la competitivitat


Un incendi ha afectat parcialment aquest divendres al matí un habitatge d'Abrera (Baix Llobregat). Segons han informat els Bombers de la Generalitat, el foc s'ha declarat a tres quarts de deu del matí a la tercera planta d'un bloc de pisos situat al número 27 del carrer Olesa. Fins al lloc s'hi han desplaçat quatre dotacions dels Bombers que han donat per controlat l'incendi en poc més d'un quart d'hora. Com a mesura preventiva, els veïns de l'edifici de quatre plantes han sortit al carrer. Només una persona ha quedat confinada al terrat del bloc de pisos amb un bomber mentre es sufocaven les flames. El foc ha afectat el menjador del pis on ha començat l'incendi i ha ferit lleument tres persones.  Totes elles han estat evacuades a l'Hospital de Sant Joan Despí Moisès Broggi. Un dels afectats ha resultat intoxicat pel fum i un altre s'ha fet diverses cremades en un braç.

Summary: Tres ferits lleus en un incendi d'habitatge a Abrera


En només dues setmanes, un projecte que va néixer a unes petites oficines de Barcelona s'ha acabat convertint en un fenomen d'impacte mundial. Es tracta dels respiradors d'emergència OxyGEN, una iniciativa impulsada per l'empresa catalana Protofy.xyz que ha traspassat fronteres i, alhora, ha creat una enorme comunitat amb un únic objectiu: dotar als centres sanitaris del material necessari per combatre el coronavirus. El projecte mèdic ja ha arribat a 60 països i la xarxa de col·laboradors supera els 5.000 agents. La proposta ha obtingut aquest divendres l'autorització de l'Agència Espanyola de Medicaments i Productes Sanitaris (AEMPS) ha despertat l'interès d'empreses com Seat, que ja han començat a produir respiradors a gran escala. OxyGEN neix en plena crisi sanitària del coronavirus amb la missió de fer front a la manca de respiradors automàtics que pateixen els diferents centres sanitaris de tot el món. "Vam dissenyar una màquina seguint un enfocament 'low tech' que permetés una fabricació massiva a tot el món", comenta Ignasi Plaza, conseller delegat de Protofy.xyz i màxim responsable del projecte OxyGEN. L'èxit de la iniciativa es resumeix en dues paraules: 'hardware' obert. El tret característic d'OxyGEN és que els plànols tècnics i la llista de materials necessaris per produir els respiradors estan disponibles dins una pàgina web accessible a tothom. A l'estat espanyol, empreses com Seat o Hersill ja s'han fixat en el producte i el començaran a fabricar a partir d'aquest cap de setmana. Tal com ha anunciat l'automobilística aquesta setmana, la planta de Martorell tindrà al voltant de 150 empleats que es dedicaran a la producció de 300 respiradors al dia. A banda, el projecte també compta amb la validació de professionals de l'Hospital Germans Trias i Pujol i de l'Hospital Clínica de Barcelona. Un dispositiu que emula els respiradors de les ambulàncies Els respiradors dissenyats per Protofy.xyz funcionen de manera similar als respiradors que es troben a les ambulàncies. "El nostre prototip funciona com un accionador automatitzat d'un ambú, que és com una pilota de rugby de silicona que dóna aire; el que vam fer nosaltres va ser incorporar elements mecànics que pressionin l'ambú perquè proporcionin la respiració assistida adequada per cada pacient", explica Plaza. Gràcies a aquest sistema, "el personal sanitari que acciona l'ambú es podrà alliberar i així atendre diversos pacients alhora", remarca Lluís Rovira, cofundador de Protofy.xyz. Des de l'empresa han dissenyat dues versions d'OxyGEN perquè els respiradors es puguin adaptar a diferents cadenes de producció. Per una banda hi ha la versió "M", que es pot construir a base de fusta o acrílic des de tallers de menors dimensions. La versió "P", en canvi, està pensada per a grans superfícies industrials, ja que la seva producció es fa a partir de materials metàl·lics. Camí per recórrer Tot i que els respiradors ja compten amb l'homologació de l'AEMPS, des de Protofy.xyz asseguren que es mantindran actius per millorar les prestacions dels dispositius. "Estem treballant en millores a nivell de muntatge i en la simplificació dels mecanismes", comenta Plaza. A banda, l'empresa amb seu a Barcelona assessora constantment als diferents fabricants per assegurar que tota la producció es realitza de forma correcta. El següent repte és trobar al material suficient per poder fer front a una fabricació a gran escala. "Quan certifiques un dispositiu mèdic, el llistat de components ha de ser sempre el mateix; a hores d'ara, moltes fàbriques estan parades, i a vegades és difícil trobar grans estocs", conclou Plaza.

Summary: Respiradors OxyGEN: el projecte mèdic obert d'origen català ja ha arribat a 60 països


La portaveu d'ERC, Marta Vilalta, ha demanat a Pedro Sánchez que "no busqui excuses" i que no sigui "còmplice" de la "criminalització ferotge" cap al moviment independentista intentant associar independentisme amb terrorisme. D'aquesta manera Vilalta ha contestat al president espanyol en funcions, que aquest dissabte va insistir que l'independentisme condemni "qualsevol tipus de violència que vingui d'algun grupuscle separatista". Vilalta ha dit que "ja n'hi ha prou" i que "no tot s'hi val" i demana que cessi la "maquinària de les clavegueres de l'estat" que només vol, diu, la criminalització del moviment independentista. També ha assenyalat que el moviment independentista "mai ha sigut violent i mai ho serà".  Marta Vilalta també ha dit a Sánchez que "si es tracta de condemnar la violència", que comenci per condemnar la violència policial que hi va haver l'1-O a Catalunya quan es va "pegar a la ciutadania que només volia votar". La portaveu ha explicat que des d'Esquerra denuncien "aquesta campanya de criminalització" cap al moviment independentista que busca "associar independentisme amb terrorisme" i demanen "que ja n'hi ha prou" i que "cessi" la maquinària de les clavegueres de l'estat espanyol, que el que vol, diu Vilalta, és situar l'independentisme com a "còmplice de violència i de terrorisme", i això, "no ho podem permetre".  Vilalta ha finalitzat remarcant que l'independentisme "mai ha comès cap atemptat terrorista ni cap acció violenta" i ha afegit que és un projecte legítim suportat per "milions de vots" i per un moviment "totalment pacífic  i democràtic". La portaveu d'Esquerra també ha valorat la decisió de la CUP de presentar-se a les eleccions espanyoles del 10 de novembre. Ha dit que "és una bona notícia" i que "celebren" que es presenti perquè la ciutadania pugui escollir el "màxim d'opcions" per tal de poder representar "aquesta pluralitat" dins el món independentista. Vilalta diu que l'important és que cap vot independentista es quedi "a casa" el proper 10 de novembre. També ha remarcat la necessitat de, dins la pluralitat, treballar per la "unitat d'acció " per arribar a acords a "tot arreu" i també a les institucions de l'estat espanyol. Marta Vilalta ha assistit aquest diumenge a la 65a edició de la Fira Agrària de Sant Miquel de Lleida.

Summary: Vilalta demana a Sánchez que no sigui "còmplice" de la "criminalització ferotge" del moviment independentista


El president de la Generalitat, Quim Torra, ha assegurat aquest dilluns que l'1-O és "la data fundacional del camí inaturable cap a la república catalana". Pel president, l'1-O "va ser llum i llibertat, i assenyala el camí cap a la democràcia i la defensa dels drets". Torra ha fet aquestes declaracions la vigília de l'1-O des del Bruc, als peus de Montserrat, un dels miradors des d'on aquesta nit es poden observar les 131 agulles de Montserrat il•luminades, en el marc de l'acte 'Llum i llibertat'. Un esdeveniment en el qual hi ha participat més de 500 escaladors i que vol ser un homenatge als 131 presidents de la història de Catalunya i un clam a la llibertat. Amb Montserrat mig tapada per la boira, Torra ha dit que "un nuvolet de res no farà que no pugem fins dalt de tot". "Necessitem molts núvols perquè ens aturin a nosaltres", ha afegit.

Summary: Torra: "L'1-O és la data fundacional del camí inaturable cap a la república"


El nebot de Brigitte Baer, autora del catàleg raonat de l’obra gràfica de Picasso i una de les autoritats més importants en l'estudi de l'obra de l'artista, ha cedit el fons documental de la historiadora francesa a la Fundació Museu Picasso. Amb aquesta donació i el conjunt patrimonial sobre l’artista rebut de l’Editorial Gustavo Gili al 2014, el Centre de Coneixement i Recerca del museu esdevé un equipament fonamental del món per a la investigació de l’obra gràfica de Picasso, segons el seu director, Bernardo Laniado-Romero. El museu iniciarà ara la feina per identificar, catalogar i conservar preventivament l'arxiu i ha avançat que el 2017 es publicaran els escrits picassians de Brigitte Baer.

Summary: El fons documental de la historiadora francesa Brigitte Baer ingressa a la Fundació Museu Picasso


Comptava amb una intèrpret albanesa que col·laborava amb els Mossos d'Esquadra i que la mateix temps avisava el grup si estava sent investigat ACN Barcelona.-Els Mossos d'Esquadra van detenir el passat 20 d'abril onze persones acusades de pertànyer a un grup criminal acusat de robatoris amb força a 42 domicilis de les comarques del Pirineu, la Catalunya Central, la demarcació de Girona i l'àrea metropolitana de Barcelona. L'organització era liderada per un ciutadà albanès de 28 anys que es nodria de compatriotes seus que seleccionava al seu país i que els traslladava a Catalunya amb l'objectiu de cometre els robatoris. A més, l'organització, que cometia els robatoris principalment al vespre després de comprovar que si els inquilins es trobaven a l'interior, comptava amb la col·laboració d'una traductora albanesa que treballava amb els Mossos d'Esquadra i que avisava el grup si estava sent investigat perquè extremessin les precaucions. La investigació es va iniciar al setembre del 2015 després d'una sèrie de robatoris en diverses poblacions del Pirineu català. Els primers resultats van permetre identificar el cap de la banda i com aquest feia venir compatriotes seus es del seu país per cometre els robatoris i no tenia inconvenient en enviar-los de nou a Albània si no li agradava la manera que tenien de robar. Per desplaçar-se al lloc dels robatoris, utilitzaven vehicles que van adquirir a una persona de nacionalitat romanesa, també detinguda, i que canviaven cada setmana per evitar aixecar sospites. La documentació era tramitada per dues gestories de Barcelona i Cerdanyola del Vallès.  A més, per dificultar l'acció policial posaven els vehicles i les assegurances a noms de tercers. Per dur a terme els robatoris, sempre al vespre, el líder de la banda seleccionava els indrets, quasi sempre habitatges aïllats i pisos amb finestres de fàcil accés. Un cop al lloc, s'asseguraven que els inquilins no hi fossin, ja que en cas contrari descartaven entrar-hi. Si hi accedien, buscaven diners, joies, rellotges i altres objectes de fàcil transport i que fossin fàcils de col·locar al mercat negre. Principalment, les venien a un pare i fill que regentaven una empresa de numismàtica de Barcelona i que sabien que eren robats. Finalment, el 20 d'abril, els Mossos van fer vuit entrades i escorcolls a Barcelona, Cerdanyola del Vallès i L'Hospitalet de Llobregat i es van detenir onze persones com a presumptes autores dels delictes d'organització criminal, robatori amb força, receptació, falsificació documental i revelació de secrets, a banda d'una gran quantitat d'objectes persones procedents dels robatoris. Els detinguts tenen entre 28 i 60 anys i són de nacionalitat albanesa, romanesa, marroquina i espanyola, dels quals sis van ingressar a presó després de passar a disposició judicial. Els Mossos d'Esquadra donen per desmantellada l'organització, tot i que no descarten més detencions relacionades amb els cas.

Summary: Cau una organització criminal acusada de 42 robatoris amb força a l'interior de domicilis


Els Mossos d’Esquadra han detingut tres persones – dos menors d’edat i un jove de 19 anys- per dos robatoris amb força a l’interior de vehicles. A més, els policies també han enxampat un quart implicat, un jove de 26 anys veí de Torroella de Montgrí, per un delicte de receptació. Els fets van succeir el passat 14 de gener quan la Policia Local de Torroella de Montgrí, al Baix Empordà, va conèixer que algú havia trencat el vidre d’un vehicle estacionat al carrer Migdia. Posteriorment, els van avisar que també havien sostret una tauleta electrònica i una bossa de gelats de l'interior d'un altre cotxe aparcat al carrer Negre del municipi. Amb la descripció de les persones implicades, els Mossos van iniciar una investigació que ha finalitzat amb la detenció de quatre joves relacionats amb els fets.  El passat 14 de gener, la Policia Local de Torroella de Montgrí va saber que uns lladres havien trencat el vidre d’una finestreta d'un vehicle estacionat al carrer Migdia del municipi. Unes hores més tard, també van rebre l’avís que de l’interior d’un altre cotxe aparcat al carrer Negre de la vila s’havien emportat una tauleta electrònica i una bossa de gelats. En tots dos casos, els autors van utilitzar el mateix sistema per emportar-se els objectes de valor. Davant d’aquests fets i amb la descripció de les persones implicades en els robatoris, els Mossos van iniciar una investigació que ha conclòs amb la detenció de tres persones – un jove de 19 anys i dos menors d’edat- pels dos robatoris amb força a l’interior dels vehicles. A més, els policies van poder identificar el comprador dels objectes sostrets, valorats en més de 800 euros, i van detenir-lo per un delicte de receptació. L’home és un jove de 26 anys veí de Torroella de Montgrí.  Tots els objectes sostrets han estat retornats als seus propietaris. Els dos menors d’edat detinguts van ser lliurats al seus tutors legals i han estat citats per presentar-se davant de la Fiscalia de Menors de Girona. Pel que fa als dos joves majors d’edat, de 19 i 26 anys, de nacionalitat espanyola i marroquina i veïns de Torroella de Montgrí, han estat citats a presentar-se davant del Jutjat d’instrucció en funcions de guàrdia de la La Bisbal d’Empordà quan siguin requerits.

Summary: Detenen un jove de 19 anys i dos menors per robar objectes de valor de l’interior de dos cotxes a Torroella de Montgrí


El Departament d'Educació informa que uns 22.000 alumnes no han pogut anar a classe pel temporal i els problemes amb el subministrament elèctric. Concretament, 29 municipis han tancat tots els centres educatius, sobretot al Baix i Alt Empordà, i 7 municipis més n'han tancat només alguns. Un dels indrets afectats és la Bisbal d'Empordà on se segueix molt pendent del cabal del riu Daró que creua el municipi. A les cinc del matí estava a punt de desbordar però ha parat de ploure i el cabal s'ha reduït. Per prevenció,  l'Ajuntament ha ordenat serveis mínims a les escoles i instituts i a la tarda els centres romandran tancats. També s'ha tancat el pas dels camins que porten a les lleres. On sí ha desbordat el riu ha estat a Serra de Daró, inundant la carretera GI-644.

Summary: Tanquen els centres d'una trentena de municipis gironins i uns 22.000 alumnes es queden sense classe pel temporal


Comerciants i restauradors de Mollerussa agrupats sota l'associació Mollerussa Comercial impulsen un festival d'estiu ''pioner'' a les terres de Lleida que agruparà en dos tardes i dos nits comerç, gastronomia i música. Es tracta de la 'JuliolFest' que tindrà lloc els propers 14 i 15 de juliol i comptarà amb 20.000 metres quadrats d'exposició a l'aire lliura, al parc municipal, amb propostes per a tots els públics en horari de les sis de la tarda a les dues de la matinada. L'alcalde de Mollerussa, Marc Solsona, i el president de Mollerussa Comercial, Àlex Català, han presentat aquest dimarts la iniciativa, que té coma a objectiu fomentar les compres i l'economia local per convertir-se en un referent al territori pel seu format. D'aquesta manera també es vol donar continuïtat a altres propostes sorgides de l'entitat com la Mollerussa Open Night, que és el tret d'inici de les rebaixes d'estiu però en horari nocturn. L'alcalde de Mollerussa ha dit que la nova iniciativa comercial ''busca singularitat, creativitat, valor afegit i aportar diferents alternatives'' per projecte Mollerussa arreu. ''És una molt bona idea i esperem consolidar-la com un nou esdeveniment comercial, cultural, musical i  gastronòmic en un format singular i en un entorn a l'aire lliure'', ha afegit. Per la seva part, Àlex Català, ha dit que ''hi ha una molt bona acollida per part dels comerciants de la ciutat'', per la qual cosa s'espera superar la previsió de la quarantena d'establiments que en un principi s'havia pensat. En aquest sentit, ha afegit que alguns comerciants, per exemple del sector de l'alimentació, que no tenen un encaix clar a l'Open Night que enguany celebrarà la sisena edició, sí que el tindran en aquest nou format. El 'JuliolFest' comptarà amb 20.000 metres quadrats d'exposició a l'aire lliure amb una decoració 'vintage' i inclourà, entre altres actuacions musicals de DJ's, el concert del grup Wednesday Lips la nit del dissabte. A més, per al públic infantil s'ha previst una zona específica amb un rocòdrom, tallers de maquillatge, desfilades de roba i un taller de cuina amb anglès. Un altre dels atractius del festival serà un concurs d'instagramers, el premi del qual serà un viatge a Nova York. També se sortejarà un altre viatge a la ciutat nord-americana entre el públic en general que faci una compra durant l'esdeveniment. Així mateix, també està prevista una Masterclass Gastronòmica a càrrec del cuiner guanyador d'una Estrella Michelin, Joel Castanyé. Català ha explicat que hi ha la previsió de contractar un servei d'autocar gratuït que pugui recollir persones interessades en assistir a l'esdeveniment en diferents punts de la comarca. En aquest sentit, també ha afegit que per aquest públic en concret s'oferiran preus especials en l'allotjament en un establiment de la ciutat, també associat a l'entitat.

Summary: Comerciants de Mollerussa impulsen un festival d'estiu per combinar comerç amb gastronomia i música


La jutge ha acordat presó provisional comunicada i sense fiança per a l'home acusat de matar a una dona, dijous passat, al Pont de Vilomara (Bages). L'acusat, de 52 anys, ha comparegut aquest dimarts per videoconferència davant la magistrada del jutjat en funcions de guàrdia de Manresa i s'ha acollit al seu dret a no declarar. La jutge l'ha acusat d'un presumpte homicidi dolós i, de moment, manté que no es tracta d'un cas de violència masclista. Els fets van tenir lloc cap a les deu de la nit en un habitatge del carrer Coloms de la urbanització River Park. Quan els agents van arribar al lloc, van trobar a la víctima, de 63 anys, morta, i al presumpte autor amb algunes ferides.

Summary: La jutge decreta presó sense fiança per l'home acusat de matar una dona al Pont de Vilomara


Els veïns del barri de Gràcia de Sabadell reclamen una solució urgent per resoldre els problemes de convivència que afecten la zona del carrer Pintor Pardilla. La polèmica va sorgir fa uns mesos quan un clan d'ètnia gitana va ocupar dues cases deshabitades propietat de BBVA. Es tracta d'una vintena de persones, tretze de les quals menors d'edat. Els veïns afirmen que tenen "actituds incíviques" i que s'han incrementat els furts al barri. A més, es mostren preocupats pels infants: "Corren pels carrers desatesos, no van a l'escola i pidolen a l'entrada dels supermercats", apunten. Divendres passat tècnics de Serveis Socials de l'Ajuntament van visitar els habitatges per analitzar la situació dels menors. Fruit d'aquesta intervenció, la Policia Local va detenir un membre de la família que tenia una ordre de crida i cerca. La problemàtica va arrencar el passat mes de gener quan una vintena de persones d'ètnia gitana, entre elles tretze menors, van ocupar una antiga casa anglesa buida i propietat de BBVA que es troba al número 32 del carrer Pintor Pradilla i un altre immoble de la carretera de Molins de Rei, també de l'entitat bancària. Els veïns afirmen que els nouvinguts no respecten les normes de convivència i "fan molt de soroll i criden". A més, indiquen que des de que van arribar s'han disparat els furts a la zona, un fet que els afectats han posat en coneixement de la Policia Local. Amb tot, el que més preocupa els habitants d'aquest barri és la situació en que es troben els menors d'aquest clan. "Van pel carrer sense cap adult i no asssiteixen a l'escola", comenten. També afegeixen que sovint els petits es concentren a l'entrada dels supermercats de la zona pidolant.  El darrer episodi va ser divendres passat, quan la Policia Local va desplaçar-se fins el carrer Pintor Pradilla per acompanyar tècnics de Serveis Socials a l'interior de l'habitatge ocupat. "Estaven duent a terme un anàlisi de les condicions en què viuen els menors", han explicat a l'ACN fonts municipals que han afirmat que els agents van identificar els adults i van detectar que un dels homes estava fugit de la justícia. "Hi havia una ordre d'un Jutjat de Terrassa perquè ingressés a la presó", remarquen des de l'executiu local. Finalment la policia es va endur l'home detingut.  L'equip de govern de Sabadell assegura que fa mesos que treballa per resoldre aquesta situació. En aquesta línia indica que "la prioritat" és atendre els menors d'aquest clan. Així mateix remarca que Serveis Socials n'està fent un seguiment exhaustiu des de fa temps i rebutja fer més declaracions al respecte.

Summary: Veïns de Sabadell denuncien problemes de convivència arran de l'ocupació massiva de dues cases al barri de Gràcia


El secretari general de l’OTAN, Jens Stoltenberg, ha celebrat aquest dimarts que la Unió Europea impulsi el seu pla de defensa comuna. “Celebro que després de molts anys de retallades en defensa, Europa ara incrementi la despesa arran d’aquest ambient més perillós i amb més reptes de seguretat”, ha dit Stoltenberg des de Brussel·les, on es reuneix amb els ministres de Defensa dels 28. Stoltenberg ha remarcat que el president electe dels Estats Units, Donald Trump, va dir en campanya que és “un gran fan” de l’Aliança Atlàntica i s’ha mostrat convençut que complirà “tots els seus compromisos”.  El secretari general de l’OTAN ha dit que les exigències del president electe Trump als seus socis europeus perquè augmentin despesa en seguretat també les han fet durant “molts anys” les administracions nord-americanes prèvies i la pròpia organització atlàntica.  “Hi estic absolutament d’acord”, ha dit Stoltenberg, remarcant que “és bo que els europeus ara realment” estiguin ampliant la despesa militar.  Segons Stoltenberg, Trump “serà un president dels Estats Units que complirà tots els compromisos dels EUA amb l’Aliança” perquè “una OTAN forta és important per Europa però també pels Estats Units”.  Els ministres d’Exteriors i Defensa de la Unió Europea van acordar dilluns seguir avançant per crear un fons comú de Defensa, amb uns recursos propis i més amplis que serveixin per fer operacions conjuntes dirigides des d’un comandament únic amb una base pròpia.

Summary: L’OTAN celebra que els estats de la UE “incrementin la despesa en defensa” després de “molts anys de retallades”


El Servei Català de Trànsit alerta que el pròxim cap de setmana pot ser molt complicat a l'AP-7 i l'N-II a la Jonquera. El cap de setmana de tornada de vacances coincidirà amb les restriccions de trànsit que hi haurà al pas fronterer del País Basc per la celebració de la cimera del G7 a Biarriz. De fet, la Direcció General de Tràfic (DGT) ha fet una crida a evitar la frontera d'Irún i ha establert un operatiu per desviar el trànsit per Navarra i Osca –només per a turismes–, i també Catalunya. De fet, l'itinerari alternatiu per a tots els vehicles pesats serà la Jonquera. Trànsit demana als conductors planificar els seus viatges per evitar una situació que es preveu complicada a la carretera. Per la seva banda, Els transportistes espanyols consideren "inacceptable" que el govern espanyol els obligui a fer una volta de més de 1.000 quilòmetres per poder continuar les seves rutes i recorden que pel pas d'Irún hi passen cada dia més de 10.000 camions

Summary: Trànsit preveu greus afectacions a l'AP-7 i l'N-II a la Jonquera per les restriccions del G7 al pas fronterer pel País Basc


Uns brètols han pintat de negre la pancarta que reclama la llibertat dels "presos polítics" de la façana de l'Ajuntament de Blanes (Selva). La Policia Local ha obert diligències i està revisant les càmeres de seguretat de l'edifici per esbrinar qui ha perpetrat l'atac. Aquest és el tercer atac que pateix l'estructura. El 20 de setembre el consistori va tornar-la a penjar per última vegada una mica més amunt i amb una estructura més reforçada per evitar nous actes vandàlics.  La pancarta amb el lema 'Llibertat presos polítics' ha patit un nou atac aquesta matinada. Una brètols han pintat de negre la frase "presos polítics". La Policia Local del municipi ha obert diligències i està revisant les càmeres de seguretat que hi ha a l'Ajuntament. També han agafat mostres de les restes de pintura que hi ha sota la pancarta i que ha tacat d'aquest color els balcons de l'edifici.  Aquesta és la tercera vegada en poques setmanes l'estructura pateix desperfectes. El 20 de setembre el consistori va penjar-ne una de nova una mica més amunt i amb una estructura més reforçada per evitar nous incidents.  L'estructura es va instal·lar a la façana de l'edifici municipal després que el ple de mes de març aprovés per 13 vots a favor una moció on s'instava a posar-la. L'Ajuntament ja hi havia col·locat una primera pancarta però va decidir retirar-la per evitar actes vandàlics durant les manifestacions posteriors a l'1-O.

Summary: Pinten de negre la pancarta que reclama la llibertat dels "presos polítics" de la façana de l'Ajuntament de Blanes


TV3 estrenarà el pròxim diumenge 17 de març el programa 'No pot ser!', presentat per Jordi Basté, un programa que intenta explicar de forma "amena i entretinguda" els aspectes tecnològics i científics pioners a la societat. Són tretze episodis independents amb temàtiques diferents, com els cotxes sense conductor, el món virtual, l'amor programat o els robots als quiròfans, entre d'altres. Basté protagonitzarà cada un d'aquests capítols, en què analitzarà els temes a través d'una "mirada ingènua". El periodista ha assegurat que "és un programa de ciència ficció que passa al present" i que un dels objectius és apropar la tecnologia explicada per algú que, com ha apuntat Basté, no n'és un expert. El director de TV3, Vicent Sanchis, ha recalcat que la incorporació de Jordi Basté a la corporació "és una magnífica oportunitat per a la Televisió de Catalunya", i que "una eminència mai és competència".   El programa parteix de Catalunya però viatja arreu del món i passa per ciutats com Tokio, Kyoto, Osaka, Manchester o París. A part de Basté, als capítols també hi intervenen persones conegudes com Josep Guardiola, Francesc Orella, Aina Clotet, Marc Giró, Erica Lust, Santi Milán, Júlia Creus, Ernesto Valverde o David Verdaguer. També s'entrevisten experts com Elies Campo, Ramon López de Mántaras, Ian Pearson, Di-Ann Eisnor, Adrew Keen, Marta Peirano, Alfons Cornella o Josep Maria Ganyet, entre d'altres. El programa serà interactiu a través de l'aplicació de telefonia mòbil Telegram amb el 'Bastéphone', una conversa guiada amb un robot conversacional per anar avançant pels continguts del programa.

Summary: Jordi Basté mostrarà els avenços científics i tecnològics pioners al món en un nou programa a TV3


El delegat del govern espanyol a Catalunya, Enric Millo, ha estat informat aquest matí de la macrooperació que està portant a terme la Unitat de Delinqüència Econòmica i Fiscal (UDEF) per un presumpte desviament de fons públics de la Diputació de Barcelona i ha explicat que està relacionada "amb un delicte de malversació de fons públics". En declaracions a 'El Matí de Catalunya Ràdio', ha detallat que segons la informació de que ell disposa hi estarien implicades "alguna institució pública i entitats privades" però ha assegurat no conèixer-ne els detalls. "Probablement alguna institució de caràcter públic hauria suposadament desviat diners cap a altres finalitats diferents a les que havia estat designat", ha declarat. Ha afegit que ha estat informat que es produirien escorcolls i "alguna detenció" al llarg del matí. Fins al moment, hi ha almenys 22 detinguts en la macrooperació contra el presumpte desviament de fons públics de la Diputació de Barcelona, entre els que hi ha l'expresident de l'ens Salvador Esteve.

Summary: Millo afirma que la macrooperació de la UDEF és per un presumpte delicte de "malversació de fons públics"


Diverses vies de Barcelona estan patint o han patit talls de trànsit per les protestes amb motiu de la vaga general aquest divendres, segons informen Trànsit i la Guàrdia Urbana. L'Avinguda Diagonal està tallada a l'alçada de Maria Cristina, on uns 150 estudiants ocupen la calçada mentre juguen a futbol, s'asseuen a terra o fan estiraments. Els manifestants porten pancartes on es pot llegir 'Els CDR no aturem la lluita' o 'Buidem les aules, omplim els carrers'. D'altra banda, la Ronda Litoral ha estat tallada una estona en sentit Llobregat a l'altura de la sortida 23, al Poblenou; i la Ronda de Dalt ho ha estat en ambdós sentits entre Horta i Sant Gervasi.

Summary: Talls de trànsit a Barcelona per les protestes amb motiu de la vaga general


L'alerta pel coronavirus ha portat l'ajornament de tots els concerts i actes del Black Music Festival previstos per a les dues properes setmanes. D'aquesta manera, el certamen centrat en la música negra ha posposat els concerts del francès Ben l'Oncle Soul (divendres 20 de març), els britànic PBUG (divendres 13) i els nord-americans  Snarky Puppy (dissabte 21). També s'ha ajornat 'sine die' el Black Music Picnic que s'havia de celebrar el dissabte 21 de març al parc del Migdia de Girona. Per contra mantenen els concerts The Cat Empire (29 de març) i Koko-Jean & Tonics (27 de març) a l'espera de l'evolució de la fase d'alerta. Des del festival han assegurat que s'està treballant per fixar una nova data pels concerts ajornats i aquells qui ja tinguin l'entrada podran mantenir-la per a la nova cita o demanar que retornin els diners.  El que sí que s'ha suspès són les actuacions de Monica Green i Aiala al Teatre Bartrina de Reus, el concert d’Ash Grunwald al Clap de Mataró, el de Black Music Pels Més Menuts al Teatre de Bescanó i les actuacions de Karamba, Kozama i l’activitat Hip Hop al Parc amb Arianna Puello a Girona.

Summary: El Black Music Festival ajorna els concerts Ben l'Oncle Soul, PBUG, Snarky Puppy i el pícnic


El PSC de Terrassa ha decidit posar punt i final al pacte de govern amb el PDeCAT. Els socialistes ho han anunciat a través d'un comunicat en què han indicat que tots els regidors de la formació han acordat la mesura "per unanimitat" i sota la presidència de l'alcalde de la ciutat, Jordi Ballart. En aquest sentit atribueixen la decisió "a les profundes discrepàncies en qüestions de política catalana i especialment pel que fa al procés que ha conduït a una fallida declaració d'independència de Catalunya i la traumàtica aplicació de l'article 155 de la Constitució". El trencament d'aquest acord tindrà efectes immediats que comportaran que l'alcalde porti a terme una redistribució de les competències de les regidories que composen el govern local. El PDeCAT i el PSC governen a Terrassa des de l'estiu de l'any 2015. Els Demòcrates han ocupat fins ara una tinència d'alcaldia i dues regidories. En el comunicat, els socialistes recorden que en diverses ocasions, l'alcalde de Terrassa, Jordi Ballart, ha destacat que la relació entre les dues formacions ha estat "de cooperació lleial i de gran responsabilitat en el treball diari des de l'Ajuntament al servei dels ciutadans i ciutadanes de Terrassa, a través d'un pacte en el qual s'acordava el respecte mutu en cas de diferències en qüestions de política nacional i estatal".  Tanmateix, els regidors i regidores socialistes terrassencs han analitzat "les profundes discrepàncies en qüestions de política catalana i especialment pel que fa al procés que ha conduït a una fallida declaració d'independència de Catalunya i la traumàtica aplicació de l'article 155 de la Constitució". Així, afirmen que aquestes discrepàncies, en el context de la difícil situació política que es viu a Catalunya, "han esdevingut finalment un obstacle insalvable". Alhora indiquen que "a partir d'ara, s'obre un període de reflexió -amb la màxima serenitat i sense presses- per estudiar la nova situació política a la ciutat i les diferents possibilitats existents per garantir l'estabilitat política i el bon govern a l'Ajuntament de Terrassa". En el text, els socialistes transmeten "l'agraïment i reconeixement" de Ballart als regidors i regidores del PDeCAT per la tasca desenvolupada en els darrers dos anys. Discrepàncies insalvables  El portaveu del PSC a Terrassa, Alfredo Vega, ha explicat a l'ACN que el pacte havia funcionat bé fins ara i diu que la decisió es deu únicament a les discrepàncies relacionades amb la política nacional que sempre havien existit entre les dues formacions polítiques i que fins ara s'havien resolt a través del diàleg. "Ha arribat un moment en què les coses estaven molt tensionades", ha explicat Vega que ha dit que tot i que la decisió l'ha pres el PSC, els Demòcrates també tenien previst posar punt i final a l'acord de govern: "Ells celebraven una assemblea dijous per votar si trencaven el pacte", ha comentat Vega. Així, ha assegurat que es tracta "d'un tema que estava anunciat per les dues bandes".  El portaveu dels socialistes ha defensat la postura de l'alcalde Jordi Ballart, que fa unes setmanes va dir que si el PSOE donava suport a l'aplicació de l'article 155 estriparia el carnet i que finalment ha pres una altra decisió. "A vegades les declaracions que un fa són en uns termes diferents del que expressen els titulars", ha indicat Vega que ha dit que Ballart sempre ha insistit que "ni DUI ni 155". En aquest sentit ha revelat que el Batlle se sent "molt incòmode" amb tot aquest conflicte.  El PSC buscarà noves aliances Pel que fa a la situació en què queda el PSC de la ciutat al consistori, Vega ha reconegut que l'executiu local ja estava en minoria i que ara es queda en una minoria més accentuada "que serà difícil de mantenir sobretot en una situació política tan radicalitzada i tensionada com la d'aquests moments".  Vega afirma que el PSC intentarà buscar suports per poder tirar endavant el seu projecte de ciutat. "Volem buscar primer aliances amb els que tinguin primer afinitat ideològica amb nosaltres de forma que podem donar continuïtat a les polítiques socials que hem impulsat però no depèn només de nosaltres", assegura. En aquesta línia afirma que un dels primers candidats serà Terrassa en Comú, el principal partit a l'oposició amb 6 regidors.

Summary: El PSC trenca el pacte de govern amb el PDeCAT a l'Ajuntament de Terrassa


El president espanyol contraposa la “queixa” constant de l’independentisme a les inversions de l’Estat en el corredor mediterrani ACN Girona.-El president del govern espanyol i líder del PP, Mariano Rajoy, ha advertit aquest dimarts els independentistes que “jugar a dividir i separar és emprendre un camí al passat que tots crèiem feliçment superat”. En un dinar-míting a Girona, ha alertat que “no es pot repetir” un govern com el de Carles Puigdemont, i ha contraposat la “queixa” i les “protestes” dels independentistes a les “inversions” del seu executiu. Mentre uns protesten, ha dit, “nosaltres seguirem fent infraestructures i la pròxima que inaugurarem serà el corredor mediterrani”. En una demarcació on el PP va obtenir 30.000 vots a les generals, Rajoy ha apel·lat de nou al vot per a la seva formació com un valor “segur” que permetrà defensar al Parlament el mateix que al Congrés. En aquest sentit ha demanat un “últim esforç” de la campanya i ha insistit que sense un PP fort al Parlament no es podrà construir “una alternativa” a la Generalitat. Davant les prop de 100 persones que el PPC ha reunit a Girona, Rajoy ha assegurat que Catalunya necessita un “govern constitucional” perquè hi ha “moltíssims més catalans que independentistes”. Ha acusat el govern de Puigdemont de pretendre “liquidar la Constitució” i haver pressionat “periodistes, jutges i ciutadans que no pensaven com ells” per “imposar-los la seva voluntat”.  Unes actituds i una manera de governar que “no es pot repetir”. Segons Rajoy, després de l’aplicació del 155 “ja sabem tots què és el que no s’ha de fer i el que cal combatre”. “No hi pot haver ni a Catalunya ni a cap altre lloc d’Espanya un govern que pretengui liquidar la Constitució i l’Estatut, que se salti la llei i en presumeixi, que no respecti les sentències del TC i del conjunt dels tribunals de justícia, que impedeixi a l’oposició fer la seva tasca, i que enganyi la gent”, ha sentenciat. En aquest sentit, ha acusat l’independentisme de pretendre traspassar al govern de Madrid la responsabilitat de la seva gestió i de no haver volgut negociar qüestions com el finançament. “L’únic diàleg que van plantejar és el de referèndum sí i independència sí, i jo els dic que independència no perquè ho diu la Constitució  i la majoria dels espanyols”. Rajoy ha aprofitat l’acte per recordar que ell va acompanyar el rei Felip VI a inaugurar el TGV a Girona, on els va rebre “un alcalde”, en referència a Carles Puigdemont, que “es va queixar, va protestar”. Els independentistes, segons Rajoy, “segueixen queixant-se i protestant”, i mentrestant el seu govern “seguirem fent infraestructures”. “La pròxima serà el corredor mediterrani”, ha dit. Ha fet aquestes manifestacions a un míting amb el candidat a la presidència de la Generalitat, Xavier García Albiol, el delegat del govern espanyol a Catalunya, Enric Millo, i la cap de llista del PPC per Girona, Maria Àngels Olmedo. Millo ha afirmat que el govern de Puigdemont “no ha estat democràtic” i ha actuat com a “dictadors totalitaris” i amb “tirania”.  Albiol, per la seva banda, ha citat el TGV com a exemple de “l’esforç” que el govern espanyol ha fet “per Catalunya i per Girona” i ha contraposat aquest fet a les “queixes contents” dels independentistes per la “manca d’inversió”.  Segons Albiol, “aquestes demandes són absolutament falses, i si hi ha un govern que ha invertit a Catalunya i creu en aquesta terra és el govern del PP”. “No acceptarem que s’intenti manipular i girar la realitat d’aquesta terra”, ha dit.

Summary: Rajoy alerta des de Girona que “jugar a dividir” és emprendre “un camí a un passat que tots crèiem feliçment superat”


Oriol Junqueras ha alertat en una entrevista a TV3 que cal preparar-se per una època "intensa de repressió". Ho ha dit en el marc del segon aniversari del referèndum d'autodeterminació de l'1 d'octubre des de la presó de Lledoner, on espera la sentència del Tribunal Suprem als líders polítics i de la societat civil del procés independentista. El president d'ERC ha afirmat que, al seu parer, aquesta sentència serà "només la punta de l'iceberg", per la qual cosa ha demanat "mantenir el cap fred" els pròxims dies davant l'intent "desesperat" de l'Estat de "vincular l'independentisme amb la violència". Junqueras, però, ha recordat que l'1-O va ser el dia "que ho va canviar tot", el dia que els catalans es van "guanyar el dret a l'autodeterminació", i ha assegurat que "mai" hi renunciaran. Junqueras no ha descartat que hi hagi "nous 1 d'octubres" i ha interpretat que quan Marta Rovira afirma que a l'1-O li va faltar legitimitat interna es refereix a que no s'ha aconseguit l'objectiu de la república. "Caldrà que tornem a passar per les urnes per aconseguir la independència del nostre país", ha afirmat. Segons el líder republicà, avui "tots els actors" de l'independentisme coincideixen en el fet que "caldrà un nou moment referendari". El president d'ERC ha reiterat que, al seu parer, un referèndum d'autodeterminació és "la millor eina possible" per resoldre el conflicte entre Catalunya i l'Estat, i ha indicat que "així" els ho assenyalen des de l'àmbit internacional. Pel que fa a l'empresonament dels set membres dels CDR, Junqueras ho qualifica de terrorífic i es pregunta el perquè d'aquesta "obsessió" de parlar d'una violència "que no ha existit mai". A parer seu, la raó és perquè l'Estat "té por" de l'independentisme, perquè "sap que un moviment democràtic, pacífic i massiu" com aquest "és imparable". I ha vaticinat: "només és qüestió de temps tombar el règim". En relació a les eleccions estatals, Junqueras ha reiterat que el missatge d'ERC serà el mateix que el dels anteriors comicis, "fermesa, determinació i esperança", tot recordant que la seva formació és la més dialogant i alhora la més independentista. En tot cas, ha lamentat que Pedro Sánchez preferís tornar a anar a eleccions abans que acceptar els vots dels republicans. "S'ha evidenciat que a dia d'avui no hi ha gairebé cap diferència entre Rajoy i Sánchez", ha assegurat. Sí ha volgut fer una advertència al president en funcions del govern espanyol: "No tolerem ni una amenaça més i tingui molt clar que fins que no es permeti a Catalunya decidir lliurement el seu futur, no hi haurà estabilitat institucional ni progrés social a l'Estat espanyol".

Summary: Junqueras creu que cal preparar-se per a una època "intensa de repressió"


Una vintena d'editorials independents es troben aquest cap de setmana a la 1a edició de la Fira Indilletres de La Bisbal d'Empordà. En total s'han programat una quarantena d'actes, entre els quals hi ha taules rodones, presentacions de llibres o recitals poètics en diferents espais del municipi. El regidor de cultura de l'Ajuntament de La Bisbal, Carles Puig, explica que per fer aquesta fira s'han inspirat en altres models com el de Montblanc o el de Besalú (Garrotxa). "La nostra voluntat és que si aquest any surt bé, es pugui consolidar de cara a properes edicions", ha reblat Puig. Amb tot, des del consistori estan "molt contents" amb l'assistència de públic aquest dissabte. A més, s'han preparat activitats com un agermanament amb la Catalunya del Nord per "treballar conjuntament" i s'ha presentat el diari amazic-català. "És una forma d'acostar la nostra cultura amb la veïns que han vingut d'altres països", ha reblat Puig. El regidor ha explicat que la fira neix amb la voluntat de "transcendir el món local" i ser un punt de debat per al sector editorial. De fet, s'han programat xerrades, taules rodones, conferències, recitals i espectacles. Les editorials independents presenten les últimes novetats a la Plaça del castell, on s'apleguen una vintena de parades. Alguns dels noms més destacats programats són els de Josep Pedrals, Maria Àngels Anglada, Adrià Pujol, Carles Sanjosé, Liz Castro o Isidre Grau. I és que la fira es vol posicionar també com un "centre de reflexió i debat sobre la cultura de manera transversal". Per això s'ha organitzat un debat sobre el paper de les sèries en la literatura amb Bernat Ruiz i Pep Prieto, o una discussió sobre la literatura i la música amb Maria Cabrera, Quimi Portet i Bikimel, moderada per Sanjosex.

Summary: Una vintena d'editorials independents es troben en la 1a edició de la Fira Indilletres de La Bisbal d'Empordà


Congressistes del Mobile apunten que els dispositius intel·ligents obren la porta a una "revolució" en la relació del pacient amb el metge ACN L'Hospitalet de Llobregat.-Un GPS de l'arbre bronquial perquè el metge pugui arribar amb precisió on hi ha un nòdul i un dispositiu sanitari que registra possibles desajustos en la medicació en malalts de Parkinson. Són dos dels projectes aplicats a la salut que es presenten enguany al Mobile World Congress (MWC) i que mostren les aportacions que poden oferir els dispositius electrònics i intel·ligents en la medicina. "La tecnologia afavorirà l'apoderament del pacient, hi haurà una gran revolució. La tecnologia ha de ser capaç que el pacient hi confiï i facilitar el diàleg i la interacció amb el metge. I d'altra banda, és molt important que el metge faci seva la tecnologia i la integri en el sistema i la praxi diària", afirma Joan Cabestany, president de Sense4Care, empresa que ha desenvolupat el dispositiu per a malalts de Parkinson. Mentre els dispositius portables ('wearables') i l'internet de les coses (també coneguda com a 'IoT', en anglès) han entrat de ple en aplicacions per millorar la salut, la medicina també s'abraça a la tecnologia intel·ligent. "Els metges cada vegada es fan més seva la tecnologia", apunta Cabestany, a l'estand del Mobile on aquesta companyia derivada d'un projecte de la Universitat Politècnica de Catalunya (UPC) mostra el dispositiu mèdic que ha dissenyat per a pacients amb Parkinson. "El neuròleg té informació del pacient a partir de les visites, d'exploracions presencials i de les explicacions que li poden donar, però aquesta informació no és suficient i el pacient de Parkinson pot passar alguns períodes amb una medicació no del tot ajustada", assenyala el director de màrqueting de Sense4Care, Julián Naidich, que deixa clar: "Els professionals són molt bons, però els falta un coneixement de l'estat real del pacient en la vida diària. El problema és la falta d'informació".  El pacient amb la malaltia de Parkinson es col·locarà aquest dispositiu a la cintura i el portarà durant uns dies. L'aparell, amb algoritmes avançats, identificarà els moments en què el pacient necessitaria més medicació o bé quan l'administrada resulta excessiva, així com altres paràmetres relacionats amb la malaltia, com possibles caigudes. Quan el pacient torni a la consulta, el dispositiu oferirà a l'especialista un mapa amb la informació registrada de cada hora i que li permetrà ajustar la medicació. Sense4Care llançarà el dispositiu al mercat aquest any després de prop d'una dècada d'un camí que va començar a la UPC.  Un altre projecte català que s'exposa al Mobile és el desenvolupat pel Centre de Visió per Computador (CVC), un centre de recerca del campus de la Universitat Autònoma de Barcelona (UAB), i que els seus responsables defineixen com un 'GPS del pulmó'. La visió per computador és una branca de la intel·ligència artificial que consisteix a extreure tot tipus d'informació de l'anàlisi d'imatge.  El CVC porta uns anys desenvolupant conjuntament amb hospitals catalans un projecte de recerca en l'àmbit endoscòpic. Concretament, l'eina presentada al Mobile es podrà utilitzar en les broncoscòpies, les exploracions de l'arbre traqueobronquial. Es tracta d'una eina de suport per al metge tant en el moment de la planificació i presa de decisions com de la intervenció. "Arribar al nòdul en l'arbre bronquial pot ser complicat. Aquesta eina indicia, com un GPS, on es troba el broncoscopi i cap on ha d'anar per arribar al nòdul", afirma la responsable de l'àrea de transferència tecnològica del centre, Meritxell Bassolas. El projecte es troba en fase de maduresa i ara falta que una de les empreses que treballa amb els hospitals s'hi interessi.  Un altre dels expositors catalans és LifeVit, una plataforma que presenta dispositius mèdics i portables que mesuren, entre altres, el pes, la tensió, l'activitat física o el son. Entre aquests aparells, per exemple, hi ha un tensímetre amb validació mèdica. "La plataforma permet marcar uns objectius, com per exemple, arribar a un pes específic, dormir un nombre determinat d'hores o fer activitat física. També, permet gestionar alarmes perquè els dispositius t'avisin quan, per exemple, no et mesuris la tensió, en cas que ho hagis de fer cada dia", explica Raül Villuendas, encarregat del desenvolupament de negoci de LifeVit. La plataforma té una línia de treball amb dispositius d'ús més personal i una altra de tecnologia integrada en el sector mèdic. "La salut digital és ja el present, una mica, però sobretot serà el futur. Pot ajudar a millorar l'eficiència del sistema sanitari", assenyala.  El sector català de les ciències de la vida i de la salut compta amb un total de 142 empreses 'healthtech', segons l'Informe Biocat. Algunes d'elles exposen els seus projecte al Mobile. Aquest subsector dona feina a prop de 1.700 professionals i factura 175 milions d’euros l'any. El 85% de les companyies són microempreses i el 60% tenen menys de 5 anys, segons dades de Biocat, una organització que impulsa l'ecosistema de la salut i les ciències de la vida a Catalunya. Els principals àmbits d'especialització de les empreses 'healthtech' de la BioRegió de Catalunya són les aplicacions mòbils de fitness i salut, història clínica electrònica i telemedicina. Més enllà de les empreses catalanes, un altre dels projectes que es poden trobar al MWC en l'àmbit de la salut és el Health Inventor (hi), un servei intel·ligent de medicina preventiva en el núvol desenvolupat per una empresa taiwanesa. L'objectiu d'aquest servei és predir malalties que l'usuari pot patir a partir de tots els coneixements extrets del big data i analitzant a fons criteris personals i estadístics. "Tots els inputs són analitzats i els pots veure des del telèfon mòbil", recalca la fundadora de Health Inventor, Dyna Chao, des del Pavelló de Taiwan.

Summary: Un GPS per al pulmó o un dispositiu per a malalts de Parkinson: la intel·ligència artificial i l'IoT irrompen en la salut


Foment del Treball ha criticat les mesures econòmiques anunciades pel govern espanyol per "totalment insuficients" i ha exigit que se suspenguin les liquidacions fiscals i les quotes de la Seguretat Social per pal·liar els efectes que el coronavirus i el confinament estan tenint sobre les empreses. Foment considera que no aplicar aquestes mesures d'urgència "condemna les empreses i pot malmetre la capacitat de recuperació de l'economia i de l'ocupació". Per això, en un comunicat ha lamentat que el Consell de Ministres s'hagi "limitat a informar" sobre una moratòria de 30.000 euros fins a sis mesos que no respon a les "mesures extraordinàries" que la patronal demana després de la pròrroga de l'estat d'alarma 15 dies més. "No té sentit que les empreses hagin de trobar pel seu finançament el suport dels avals de l'Estat i que, en canvi, no s'hagi facilitat la liquiditat per la suspensió de les liquidacions i declaracions dels tributs", es queixa l'associació empresarial, que recorda que l'actual és una crisi sanitària i econòmica "mundial". "Les conseqüències en tancament d'empreses i pèrdues de llocs de treball seran molt greus", pronostica.

Summary: Foment del Treball exigeix suspendre les liquidacions fiscals i les quotes de la Seguretat Social


El Consell de Ministres d'aquest dimarts ha aprovat el fons de 16.000 milions d'euros de transferències directes i no reemborsables a les Comunitats Autònomes per a la recuperació de la covid-19. El fons per a la reconstrucció destinarà la major part, 9.000 MEUR, a despesa sanitària dels quals un primer tram de 6.000 es pagarà al juliol i el segon, de 3.000, al novembre. La portaveu del govern espanyol i ministra d'Hisenda, María Jesús Montero, ha destacat que és "una pilota d'oxigen real a les necessitats" de les autonomies i té uns "criteris objectius, raonables i transparents". En el repartiment del primer tram per a sanitat tindrà un pes del 35% la població protegida, d'un 30% els ingressos a l'UCI, d'un 25% les hospitalitzacions i d'un 10% les PCR totals. Pel que fa al segon tram de 3.000 MEUR, que es repartirà amb dades actualitzades el 31 d'octubre, el pes de la població augmenta al 45%, els ingressos a l'UCI en tindran el 25%, les hospitalitzacions un 20% i les PCR el 10. A educació es destinaran 2.000 MEUR, que s'entregaran al setembre. El criteri de repartiment serà de la població en funció del padró de les CCAA. La població de 0 a 16 anys tindrà un pes del 80% i la de 17 a 24 anys del 20%. Els 5.000 milions d'euros restants del fons aniran destinats a compensar la disminució d'ingressos per la caiguda de l'activitat i es pagaran al desembre. En el repartiment no estaran inclosos el País Basc i Navarra. Destina 4.200 MEUR en funció dels impostos cedits no subjectes a liquidació. Els ingressos mitjans de cada autonomia tindran un pes del 60% i la població ajustada del 40. A més, 800 MEUR estaran dedicats al transport amb un 49% de l'import a repartir entre els consorcis de transport de Barcelona i Madrid. Dotació per a les universitats El fons inclou una dotació de 400 MEUR dins dels 2.000 per a educació a repartir entre les comunitats autònomes per afrontar les necessitats derivades del covid-19 a l'àmbit de les universitats i els centres d'educació superior. Segons el Ministeri d'Universitats els diners han de servir per impulsar els processos d'adequació d'espais que facilitin la transició, i per tant la feina i estudi dins de la fase de la 'nova normalitat'.

Summary: El govern espanyol aprova el fons covid-19 de 16.000 MEUR per a les Comunitats Autònomes


El vicepresident segon i ministre d'Afers Socials, Pablo Iglesias, ha afirmat que el govern espanyol "no renunciarà al diàleg amb cap força política" per als pressupostos. Iglesias va descartar ahir en un acte electoral a Euskadi el suport de Cs a uns comptes públics en els quals estigui Unides Podem. En roda de premsa després del Consell de Ministres d'aquest dimarts, Iglesias ha dit que l'executiu "parlarà amb tothom" i que té "l'obligació d'intentar negociar-lo amb tothom". Tot i això, Iglesias ha remarcat que "tothom sap" que pensa que és "més possible" trobar acords amb la majoria de la investidura. "Potser he estat massa sincer respecte a les possibilitats que jo veig" de sumar a la dreta, ha dit Iglesias, que ha afirmat que, tot i això, el govern espanyol "ha d'aspirar a acords amplis". "Pot ser que m'equivoqui" i el cap de l'executiu, Pedro Sánchez, aconsegueixi que "Cs doni suport a una proposta com la que presentarem". Iglesias ha dit que la base dels comptes és l'acord del govern de coalició i ha afirmat que PSOE i Unides Podem comparteixen "estratègia" sobre la negociació. Segons Iglesias, Sánchez coincideix amb ell en què és "fonamental" trobar acords amb les formacions d'esquerres i Iglesias està d'acord amb emplaçar la dreta a donar-hi suport.  Per la seva banda, la portaveu del govern espanyol, María Jesús Montero, ha insistit a fer una crida "a totes les formacions, inclòs el PP" perquè hi donin suport i treballin per tirar endavant uns comptes. Montero ha criticat que el PP no donés suport a les conclusions de la Comissió per a la Reconstrucció i ha insistit que en un "moment inèdit" cal sumar Actitud "erràtica" de Torra Fonts del govern espanyol han opinat que el president de la Generalitat, Quim Torra, té una actitud "erràtica" sobre la taula de diàleg i dubten de si hi ha unanimitat en el Govern. Expliquen que no hi ha cap avenç per tancar una data i reiteren la voluntat de Sánchez de reunir-se al juliol. Reunió de Sánchez amb Merkel La Moncloa està tancant una reunió de Sánchez amb la cancellera alemanya, Angela Merkel, per a la setmana que ve. La trobada s'emmarca en la ronda de reunions que està fent el president espanyol, preparatòries del Consell Europeu dels dies 17 i 18 de juliol, que haurà d'abordar el fons de recuperació comunitari. Sánchez va mantenir ahir una trobada amb el primer ministre portuguès, es reunirà demà amb l'italià i té previstes visites a Holanda i Suècia la setmana que ve.

Summary: Iglesias diu que el govern espanyol "no renunciarà al diàleg amb cap força política" per als pressupostos


Els cupaires reclamen fer de la "fermesa" un "autèntic mur" per garantir d'entrada el dret a vot, un recompte imparcial i una campanya neutral   ACN Barcelona.-La CUP presenta aquest divendres el llibre 'Referèndum 2017: la clau que obre el pany', una quinzena d'articles que signen, entre d'altres, diputats i exdiputats anticapitalistes. I la desobediència és una de les constants. De fet, els diputats Benet Salellas i Gabriela Serra apel·len a la "desobediència civil institucional" per blindar l'1-O. Li auguren un "rol important" en la materialització del referèndum, especialment de cara al "xoc entre les institucions". "Nosaltres no apostem per un 'referèndum desobedient'. [...] La vinculació provindrà de la convicció i determinació polítiques del bloc sobiranista que el convoqui i el materialitzi", defensen els cupaires. En aquest context demanen establir unes garanties – i "treballar perquè hi siguin en tot moment"- que inspirades en el codi de la Comissió de Venècia passarien, segons els cupaires, per garantir el dret a vot, un recompte imparcial i una campanya neutral. "En totes tres garanties hi haurà d'haver una certa dosi de desobediència civil institucional" per fer front als intents de "desactivar-les com a avantsala necessària" per impedir el referèndum a través del Tribunal Constitucional, auguren. Per això, insten a fer de la "fermesa dels càrrecs electes i del conjunt de la ciutadania un autèntic mur contra la injustícia legal".

Summary: La CUP apel·la a la "desobediència civil institucional" per blindar l'1-O


El Parlament Europeu ha donat el vist-i-plau al nomenament del britànic Julian King com a nou comissari de Seguretat. King va ser proposat pel govern del Regne Unit després que l’anterior comissari britànic, Jonathan Hill, dimitís pel resultat del ‘Brexit’. Els eurodiputats han avalat King amb 394 vots a favor, 161 en contra i 83 abstencions. En una compareixença al comitè de Llibertats de l’Eurocambra, King va defensar que treballarà només pels interessos europeus. Fins que el Regne Unit no marxi formalment de la UE, té dret a tenir un dels 28 comissaris del gabinet de Jean-Claude Juncker. Ara, el nomenament de King haurà de ser confirmat formalment pels estats membres.  Com a comissari de Seguretat, King treballarà en una de les qüestions prioritàries del nou any polític a Brussel·les, després que el president de la CE, Jean-Claude Juncker anunciés dimecres la seva intenció de crear una unió efectiva en matèria de seguretat i defensa. El nou comissari britànic treballarà sota el vicepresident Frans Timmermans i en coordinació amb el comissari d’Interior i Immigració, Dimitris Avramopoulos.  El seu predecessor britànic, Jonathan Hill, era responsable de la cartera d’Estabilitat Financera, que ara ha passat a mans del vicepresident Valdis Dombrovskis.

Summary: L’Eurocambra avala el britànic Julian King com a nou comissari de Seguretat


Un jove de 21 anys ha apunyalat aquest dimarts un menor a Girona, després d'identificar-lo com el lladre que li havia robat el mòbil feia uns dies. L'agressió ha tingut lloc cap a un quart de tres de la tarda a la confluència dels carrers Ibèria amb bisbe Sivilla, al barri de Sant Narcís. La víctima, que té 17 anys, es trobava amb un grup de joves d'origen marroquí. L'agressor l'ha reconegut i, armat amb un ganivet de grans dimensions, li ha assestat punyalades a la zona de l'estómac i al fetge. L'atac ha derivat en una baralla, on els amics de la víctima han intercedit, han encerclat l'agressor i l'han colpejat amb violència. Tant l'un com l'altre han acabat a l'hospital Josep Trueta. Els Mossos d'Esquadra han obert una investigació i, de moment, ja han detingut tres dels implicats en la baralla per un delicte de lesions. Són joves de 18, 20 i 24 anys. L'atac i la posterior baralla ha tingut lloc cap a un quart de tres de la tarda. El menor, que viu al centre d'acollida Mas Garriga de Juià (Gironès), es trobava amb un grup de nois d'ètnia marroquina a la confluència dels dos carrers, situats al barri de Sant Narcís i a tocar del parc Central. Ha estat aleshores quan l'agressor se li ha apropat i l'ha atacat. El mòbil de l'apunyalament ha estat, precisament, el robatori d'un telèfon mòbil. L'agressor, un jove de 21 anys que viu a Girona i té antecedents per abusos sexuals, ha identificat el menor com el lladre que fa pocs dies li hauria pres l'aparell. El noi s'ha apropat al menor i li ha assestat ganivetades a la zona de l'estómac i del fetge. La víctima ha caigut malferida a terra i ha estat aleshores quan la situació ha derivat en una baralla. Els amics de la víctima han encerclat l'agressor i l'han colpejat amb violència. En paral·lel, diversos testimonis han alertat la policia. Fins a la zona s'hi han desplaçat efectius dels Mossos d'Esquadra, de la Policia Municipal de Girona i unitats del Sistema d'Emergències Mèdiques (SEM), que s'han endut els dos joves a l'hospital Josep Trueta. Segons ha informat el centre, tant l'un com l'altre es troben en estat greu i amb pronòstic reservat. Al jove de 21 anys se l'ha traslladat a Urgències, mentre que el menor està pendent d'entrar a quiròfan perquè l'operin. Tres detinguts De moment, els Mossos d'Esquadra encara no han llegit els drets a l'agressor, tot i que és qüestió d'hores que ho facin. A partir del moment en què el seu estat millori, la policia ja ha avançat que se'l detindrà per l'apunyalament. Tot i això, l'atac i la posterior baralla ja ha comportat tres arrestos. En concret, els d'uns nois de 18, 20 i 24 anys, tots de procedència marroquina. En un primer moment, s'han presentat com a testimonis de la baralla, però la policia ha pogut comprovar després que hi havien pres part activa. Per això, els ha detingut per un delicte de lesions.

Summary: Un jove apunyala un menor a Girona després d'identificar-lo com el lladre que li havia robat el mòbil feia uns dies